Pilihan raya umum di Indonesia

Pilihan raya umum atau "pemilihan umum" (umumnya disingkatkan kepada "pemilu") di Indonesia diadakan untuk memilih dan melantik Presiden Indonesia serta juga anggota-anggota yang bakal menduduki Dewan Perwakilan Rakyat (DPR), dewan perundangannya. Kedua-dua Presiden dan anggota-anggota DPR dipilih untuk tempoh lima tahun. 

Dewan Perwakilan Rakyat dipilih melalui  perwakilan berkadar daripada calon-calon kawasan pilihan raya. Oleh sebab Indonesia mengamalkan sistem berbilang parti, tiada sebarang parti tunggal yang biasanya dapat benar-benar mencapai kemenangan dan oleh itu, parti-parti politik harus bekerjasama untuk membentuk kerajaaan campuran.

Umur mengundi di Indonesia sekurang-kurangnya 17 tahun. Pada sepanjang sejarah Indonesia, Indonesia telah mengadakan sebelas pilihan raya umum, iaitu pada tahun 1955, 1971, 1977, 1982, 1987, 1992, 1997, 1999, 2004, 2009 dan 2014:

Pilihan raya umum terkini

Pilihan Raya Umum Indonesia, 2004 merupakan pilihan raya umum pertama yang para pengundi dapat memilih calon-calon Presiden dan Timbalan Presiden Indonesia secara langsung. Pemenang pilih raya umum ini ialah Susilo Bambang Yudhoyono.

Pilihan raya umum ini diadakan dalam dua pusingan. Pusingan pertama dimenangi oleh  Golkar, diikuti oleh Parti Demokrasi Indonesia Perjuangan (PDI-P). Pusingan kedua digunakan untuk memilih presiden yang diwarnai persaingan antara Yudhoyono dan Megawati Sukarnoputri yang akhirnya dimenangi oleh pasangan Yudhoyono-Jusuf Kalla.

Pertukaran kekuasaan berlangsung dengan lancar dan merupakan suatu peristiwa bersejarah bagi Indonesia yang belum pernah mengalami sebarang pertukaran kekuasaan tanpa huru-hara. Satu-satunya cacat pada pertukaran kekuasaan ini adalah ketidakhadiran Megawati untuk upacara pelantikan Yudhoyono sebagai presiden.

Pilihan raya umum dahulu

Pilihan Raya Umum 1955

Pilihan raya umum yang pertama di Indonesia diadakan pada tahun 1955, dan bertujuan untuk memilih anggota-anggota Dewan Perwakilan Rakyat serta Majlis Perlembagaan Indonesia (Konstituante). Pilihan raya umum ini dikendalikan oleh kerajaan Perdana Menteri Ali Sastroamidjojo, namun Ali Sastroamidjojo pada dirinya tidak bertanding, dan Burhanuddin Harahap kemudian menjadi Perdana Menteri. 

Pilihan Raya Umum Indonesia 1955 diadakan pada dua peringkat, iaitu:
 Pemilihan anggota Dewan Perwakilan Rakyat (DPR) yang diadakan pada 29 September 1955, dan disertai oleh 29 buah parti politik dan orang perseorangan;
 Pemilihan anggota Majlis Perlembagaan Indonesia (Konstituante) yang diadakan pada 15 Disember 1955. 

Lima buah parti politik yang terbesar dalam pilihan raya ini ialah Parti Nasional Indonesia, Masyumi, Nahdlatul Ulama, Parti Komunis Indonesia, dan Parti Syarikat Islam Indonesia.

Pilihan Raya Umum 1971
Pilihan raya umum ini yang merupakan pilihan raya pertama selepas pengasasan Order Baru diadakan pada 5 Julai 1971 dan disertai oleh sepuluh parti politik.
 
Lima buah parti politik yang terbesar dalam pilihan raya ini ialah Golkar, Nahdlatul Ulama, Parmusi, Parti Nasional Indonesia, dan Parti Syarikat Islam Indonesia.

Penggabungan parti politik
Pada tahun 1975, Undang-Undang Nombor 3 Tahun 1975 tentang Parti Politik dan Golkar menetapkan bahawa semua parti politik, kecuali Parti Golongan Karya (Golkar), digabungkan menjadi dua buah parti politik yang besar, iaitu Parti Persatuan Pembangunan (PPP) dan Parti Demokrasi Indonesia (PDI).

Pilihan Raya Umum Order Baru (1977-1997)
Pilihan-pilihan raya yang berikut diadakan pada:
 2 Mei 1977
 4 Mei 1982
 23 April 1987
 9 Jun 1992
 29 Mei 1997. 

Diselenggarakan di bawah pemerintahan Presiden Suharto, pilihan-pilihan raya ini sering disebut dengan Pilihan Raya Umum Order Baru. Sesuai dengan peraturan penggabungan parti-parti politik pada tahun 1975, pilihan-pilihan raya hanya disertai oleh tiga buah parti politik. Pilihan-pilihan raya tersebut kesemuanya dimenangi oleh Parti Golongan Karya (Golkar).

Pilihan Raya Umum 1999

Pilihan Raya Umum 1999 yang diadakan pada 7 Jun 1999 di bawah kerajaan Jusuf Habibie merupakan pilihan raya umum yang pertama yang diadakan selepas kejatuhan Order Baru. 

48 buah parti politik menyertai pilihan raya ini. Lima buah parti politiknya yang terbesar ialah Parti Demokrasi Indonesia Perjuangan, Parti Golongan Karya (dibaharui), Parti Persatuan Pembangunan, Parti Kebangkitan Bangsa, dan Parti Amanat Nasional.

Oleh sebab Pilihan Raya Umum 1999 hanya bertujuan untuk memilih anggota-anggota Majlis Musyawarah Rakyat (MPR), Dewan Perwakilan Rakyat (DPR), dan Dewan Perwakilan Rakyat Daerah (DPRD), presiden yang baru dipilih oleh Majlis Musyawarah Rakyat. Namun walaupun Parti Demokrasi Indonesia Perjuangan meraih suara yang terbanyak (dengan jumlah undi sebanyak 35%), yang dilantik menjadi presiden bukannya  Megawati Sukarnoputri daripada parti itu, tetapi Abdurrahman Wahid daripada Parti Kebangkitan Bangsa. Megawati dilantik sebagai Timbalan Presiden.

Lihat juga 
 KPU
 Pilkada

Pautan luar 
 Laman web rasmi Suruhanjaya Pilihan Raya Umum
 CETRO (Pusat untuk Reformasi Pilihan Raya)